CELEX: 62021CN0625
Language: el
Date: 2021-10-08 00:00:00
Title: Υπόθεση C-625/21: Αίτηση προδικαστικής αποφάσεως την οποία υπέβαλε το Obersten Gerichtshof (Αυστρία) στις 8 Οκτωβρίου 2021 — VB κατά GUPFINGER Einrichtungsstudio GmbH

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/12
            
         
      Αίτηση προδικαστικής αποφάσεως την οποία υπέβαλε το Obersten Gerichtshof (Αυστρία) στις 8 Οκτωβρίου 2021 — VB κατά GUPFINGER Einrichtungsstudio GmbH
      (Υπόθεση C-625/21)
      (2022/C 37/17)
      Γλώσσα διαδικασίας: η γερμανική
      
         Αιτούν δικαστήριο
      
      Obersten Gerichtshof
      
         Διάδικοι στην υπόθεση της κύριας δίκης
      
      
         Αναιρεσείων (αρχικός εναγόμενος): VB
      
         Αναιρεσίβλητη (αρχική ενάγουσα): GUPFINGER Einrichtungsstudio GmbH
      
         Προδικαστικά ερωτήματα
      
      
                  1.
               
               
                  Έχουν το άρθρο 6, παράγραφος 1, και το άρθρο 7, παράγραφος 1, της οδηγίας 93/13/ΕΟΚ του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (1), την έννοια ότι κατά την εξέταση συμβατικού δικαιώματος αποζημιώσεως του επιχειρηματία έναντι του καταναλωτή, το οποίο στηρίζεται σε αδικαιολόγητη υπαναχώρηση του τελευταίου από τη σύμβαση, η εφαρμογή του εθνικού ενδοτικού δικαίου αποκλείεται, όταν στους γενικούς όρους συναλλαγών του επιχειρηματία περιλαμβάνεται καταχρηστική ρήτρα η οποία του επιτρέπει να αξιώσει, εναλλακτικώς προς τις διατάξεις του εθνικού ενδοτικού δικαίου, κατ’ αποκοπήν αποζημίωση από τον καταναλωτή που δεν εκπληρώνει τις συμβατικές του υποχρεώσεις;
                  Σε περίπτωση καταφατικής απαντήσεως στο πρώτο ερώτημα:
               
            
                  2.
               
               
                  Αποκλείεται μια τέτοια εφαρμογή του εθνικού ενδοτικού δικαίου ακόμη και στην περίπτωση που ο επιχειρηματίας δεν στηρίζει την απαίτησή του για αποζημίωση κατά του καταναλωτή στην εν λόγω ρήτρα;
                  Σε περίπτωση καταφατικής απαντήσεως στο πρώτο και στο δεύτερο ερώτημα:
               
            
                  3.
               
               
                  Αντίκειται στις προαναφερθείσες διατάξεις του δικαίου της Ένωσης το γεγονός ότι στην περίπτωση ρήτρας που περιλαμβάνει περισσότερες ρυθμίσεις (όπως την επιβολή εναλλακτικών κυρώσεων σε περίπτωση αδικαιολόγητης υπαναχωρήσεως από τη σύμβαση) παραμένουν ισχυρά στο πλαίσιο της συμβατικής σχέσεως εκείνα τα μέρη της ρήτρας που είναι ούτως ή άλλως σύμφωνα με το εθνικό ενδοτικό δίκαιο και δεν θεωρούνται ως καταχρηστικά;
               
            
         (1)  ΕΕ 1993, L 95, σ. 29.